[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 10.11.2008

COM(2008) 710 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

για την ανάπτυξη του συστήματος πληροφοριών Σένγκεν δεύτερης γενιάς (SIS II) Έκθεση προόδου Ιανουάριος 2008 – Ιούνιος 2008

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 4

2. Κατάσταση του προγράμματος 4

2.1. Πρόοδος που σημειώθηκε κατά την υπό εξέταση περίοδο 4

2.1.1. Συνολικό χρονοδιάγραμμα SIS II : 4

2.1.2. Προετοιμασίες για τη μετάβαση: 5

2.1.2.1. Χρονοδιάγραμμα για τη μετάβαση και νομικά μέσα 5

2.1.2.2. Χρονοδιάγραμμα για τη μετάβαση και προσδιορισμός του μετατροπέα 5

2.1.3. Εγκατάσταση του δικτύου: 5

2.1.4. Δοκιμή του κεντρικού συστήματος SIS II: 5

2.1.5. Δοκιμές στις οποίες συμμετέχουν τα κράτη μέλη: 6

2.1.5.1. Δοκιμή συνδετικότητας (ICT) 6

2.1.5.2. Δοκιμή συμμόρφωσης (CT) 6

2.1.5.3. Δοκιμή λειτουργίας των συστημάτων (OST). 7

2.1.6. Επιχειρησιακή διαχείριση: 7

3. Διαχείριση 7

3.1. Διαχείριση του προγράμματος 7

3.1.1. Χρονοδιάγραμμα: 7

3.1.2. Κίνδυνοι: 7

3.1.3. Συμβούλιο διαχείρισης του προγράμματος: 8

3.1.4. Δημοσιονομική διαχείριση: 8

3.2. Συνεδριάσεις 8

3.2.1. Συνεδριάσεις της Επιτροπής SIS II: 8

3.2.2. Εθνικός σχεδιασμός και συντονισμός: 9

3.2.3. Συνεδριάσεις του Συμβουλίου: 9

4. Προτεραιότητες για την επόμενη περίοδο αναφοράς 9

4.1. Δοκιμές 9

4.1.1. Δοκιμές προσωρινής αποδοχής του συστήματος (PSAT): 10

4.1.2. Προετοιμασίες σφαιρικής δοκιμής (ΣΔ): 10

4.2. Ανάπτυξη της μετάβασης 10

4.3. Λειτουργική διαχείριση 10

4.4. Ασφάλεια και προστασία των δεδομένων 10

5. Συμπεράσματα 11

1. Εισαγωγή

Η παρούσα έκθεση προόδου περιγράφει τις εργασίες της Επιτροπής κατά το πρώτο εξάμηνο του 2008 σχετικά με την ανάπτυξη του συστήματος πληροφοριών Σένγκεν δεύτερης γενιάς (SIS II). Υποβάλλεται προς το Συμβούλιο και το Ευρωπαϊκό Κοινοβούλιο σύμφωνα με το άρθρο 6 του κανονισμού (EΚ) αριθ. 2424/2001 της 6ης Δεκεμβρίου 2001[1] σχετικά με την ανάπτυξη του συστήματος πληροφοριών Σένγκεν δεύτερης γενιάς (SIS II). Η παρούσα έκθεση αποτελεί και έκθεση της κατάστασης των δοκιμών, όπως προβλέπεται από τον κανονισμό (EΚ) αριθ. 189/2008 του Συμβουλίου και την απόφαση 2008/173/EΚ του Συμβουλίου για τις δοκιμές του συστήματος πληροφοριών Σένγκεν δεύτερης γενιάς (SIS II).

Το πρόγραμμα SIS II περιλαμβάνει τρεις φάσεις. Η πρώτη φάση αφορά το σύστημα σχεδιασμού και ολοκληρώθηκε πριν από την περίοδο που αφορά η παρούσα έκθεση. Η δεύτερη φάση αφορά την ανάπτυξη και τη δοκιμή του κεντρικού συστήματος, δηλ. ένα σημαντικό μέρος του τρέχοντος φόρτου εργασίας, το οποίο πρόκειται να ολοκληρωθεί έως τα τέλη του 2008. Η τρίτη φάση αφορά την τελική δοκιμή και τη μετάβαση από το χρησιμοποιούμενο σήμερα SIS 1+ στο SIS II. Εκτελούνται ήδη οι προπαρασκευαστικές εργασίες για τη μετάβαση. Για να δοθεί πλήρης εικόνα του φάσματος των δραστηριοτήτων που συνδέονται με το πρόγραμμα SIS II, η παρούσα έκθεση εξετάζει επίσης τους ενδεχόμενους οικονομικούς και λειτουργικούς κινδύνους καθώς και τη διαχείριση του προγράμματος.

2. Κατάσταση του προγράμματος

2.1. Πρόοδος που σημειώθηκε κατά την υπό εξέταση περίοδο

2.1.1. Συνολικό χρονοδιάγραμμα SIS II :

Μετά την επιτυχή εφαρμογή SISone4ALL και τη συνακόλουθη κατάργηση των συνόρων των νέων κρατών μελών, το Συμβούλιο ΔΕΥ του Φεβρουαρίου 2008 κατέληξε στο συμπέρασμα ότι θα πρέπει να αναθεωρηθεί το χρονοδιάγραμμα του SIS II, ούτως ώστε να μπορέσει το Συμβούλιο να προβλέψει την έναρξη του SIS II το Σεπτέμβριο του 2009. Κατά τους πρώτους μήνες της περιόδου την οποία αφορά η παρούσα έκθεση, οι υπηρεσίες της Επιτροπής, σε πολύ στενή συνεργασία με τους εμπειρογνώμονες των κρατών μελών και τους «Φίλους του SIS II'[2], επικεντρώθηκαν στην αναθεώρηση του χρονοδιαγράμματος του SIS II

Κατά την προετοιμασία του εν λόγω χρονοδιαγράμματος, ορισμένα ανοιχτά θέματα που σχετίζονται με το χρονοδιάγραμμα του SIS II προσδιορίστηκαν ως δυνάμει χρονοβόρα ή/και ότι συνεπάγονται άλλους σημαντικούς κινδύνους. Τα παραδείγματα περιλαμβάνουν:

- την ανάπτυξη ενός μετατροπέα για τη μετάβαση από το SIS 1+ στο SIS II·

- τη μετάβαση κατά την περίοδο των διακοπών·

- τη χρησιμοποίηση εξωτερικών αναδόχων.

Αυτά και άλλα θέματα συζητήθηκαν διεξοδικά από τους «Φίλους του SIS II» στα αρμόδια προπαρασκευαστικά όργανα του Συμβουλίου και στις συνόδους του Συμβουλίου του Απριλίου και του Ιουνίου του 2008.

2.1.2. Προετοιμασίες για τη μετάβαση:

2.1.2.1. Χρονοδιάγραμμα για τη μετάβαση και νομικά μέσα

Η Επιτροπή (με τη συμμετοχή των χωρών του SIS1+) θα διασφαλίσει ότι το κεντρικό SIS II και οι συνδέσεις με τα εθνικά συστήματα θα έχουν υποβληθεί σε δοκιμές και θα λειτουργούν έως τα τέλη του 2008. Πρόκειται για την προθεσμία που διαθέτει η Επιτροπή για την ολοκλήρωση της ανάπτυξης του κεντρικού SIS II. Ωστόσο, το πρόγραμμα SIS II υπερβαίνει την ανάπτυξη αυτών των κεντρικών στοιχείων. Το 2009, το κεντρικό SIS II θα υποβληθεί σε σφαιρική δοκιμή με τις εθνικές εφαρμογές.

Η Επιτροπή υπέβαλε την πρόταση απόφασης του Συμβουλίου για κανονισμό του Συμβουλίου για να θεσπίσει το νομικό πλαίσιο που διέπει τη μετάβαση από το SIS 1+ στο SIS II συμπεριλαμβανομένων των τελικών δοκιμών του SIS II .

Η Επιτροπή ενέκρινε, στις 16th Απριλίου 2008, προτάσεις για τα νομικά μέσα της μετάβασης από το περιβάλλον του SIS 1+ στο τεχνικό περιβάλλον του SIS II, τα οποία συζητώνται προς το παρόν στο πλαίσιο του Συμβουλίου και του Κοινοβουλίου.

2.1.2.2. Χρονοδιάγραμμα για τη μετάβαση και προσδιορισμός του μετατροπέα

Υπάρχει συναίνεση όσον αφορά τη γενική προσέγγιση της μετάβασης από το SIS 1+ στο SIS II, η οποία έγκειται στη διαμιας μετάβαση των εθνικών συστημάτων. Εντούτοις, η επιτυχία του SISone4All απαιτεί τη μετάβαση πολλών περισσοτέρων κρατών μελών/χρηστών απ’ ό,τι είχε σχεδιαστεί αρχικά.

Το Συμβούλιο της 28ης Φεβρουαρίου 2008 επιβεβαίωσε την προσέγγιση όσον αφορά τη μετάβαση από το SIS 1+ στο SIS II που προβλέπει μια εναλλακτική δυνατότητα με βαθμιαία μετάβαση προκειμένου να επιλυθούν απροσδόκητα προβλήματα και, γι’ αυτό το σκοπό, κάλεσε την Επιτροπή να παράσχει ένα μετατροπέα, ο οποίος θα χρησιμοποιηθεί για πολύ περιορισμένο χρονικό διάστημα, που θα συνδέει το SIS 1+ και το SIS II και θα διασφαλίζει ότι το SIS μπορεί να συνεχίσει να λειτουργεί σε οποιοδήποτε σενάριο. Αναμένεται ότι κάθε κράτος μέλος/χρήστης που συναντά τέτοιες δυσκολίες θα επιλύει το πρόβλημα το συντομότερο δυνατό.

2.1.3. Εγκατάσταση του δικτύου:

Το πρόγραμμα SIS II περιλαμβάνει την παροχή ενός ευρέως δικτύου επικοινωνιών, που θα ανταποκρίνεται στις απαιτήσεις της διαθεσιμότητας, της ασφάλειας, της γεωγραφικής κάλυψης και του επιπέδου υπηρεσιών στο σύνολο των εθνικών και κεντρικών συστημάτων ώστε να μπορούν να επικοινωνούν[3]. Από τα τέλη του 2007, τα κράτη μέλη έχουν πρόσβαση στην κεντρική μονάδα και στην εφεδρική κεντρική μονάδα και τώρα οι κυριότεροι τόποι και οι εφεδρικοί τόποι όλων των κρατών μελών και των σημερινών χρηστών είναι συνδεδεμένοι με το δίκτυο s-Testa. Η Ελβετία συνδέθηκε με το δίκτυο s-Testa στις 3 Ιουνίου 2008.

2.1.4. Δοκιμή του κεντρικού συστήματος SIS II:

Η δοκιμή της λύσης συστήματος (SST) σχεδιάστηκε για να επαληθευθεί ότι το κεντρικό σύστημα SIS II στον κεντρικό τόπο είναι συμβατό με τις τεχνικές προδιαγραφές. Οι δοκιμές αυτές, που διενεργήθηκαν χωρίς εθνικά συστήματα, ολοκληρώθηκαν το Δεκέμβριο του 2007 και έγιναν αποδεκτές στις αρχές του 2008.

2.1.5. Δοκιμές στις οποίες συμμετέχουν τα κράτη μέλη:

Σήμερα υπάρχουν τρία είδη δοκιμών που διενεργήθηκαν με τη συμμετοχή των κρατών μελών/χρηστών. Η δοκιμή συνεκτικότητας ελέγχει την ικανότητα του εθνικού συστήματος SIS II να συνδεθεί με το κεντρικό σύστημα SIS II. Η δοκιμή συμμόρφωσης ελέγχει τη διάδραση μεταξύ του εθνικού συστήματος SIS II και του κεντρικού συστήματος SIS II χωριστά, βάσει μιας σειράς προκαθορισμένων περιπτώσεων δοκιμών που έχουν συμφωνηθεί με τα κράτη μέλη. Τα εθνικά συστήματα σε κάθε κράτος μέλος μπορούν να έχουν διαφορετικά χαρακτηριστικά (π.χ. χρήση του εθνικού αντιγράφου)· συνεπώς, η σειρά των προκαθορισμένων περιπτώσεων δοκιμών διαφέρει σύμφωνα με τα χαρακτηριστικά του κράτους μέλους. Η επιχειρησιακή δοκιμή του συστήματος επαληθεύει ότι το κεντρικό σύστημα μπορεί να λειτουργήσει με μια σειρά συνδεόμενων εθνικών συστημάτων. Αυτό το στάδιο δοκιμών προϋποθέτει τη συμμετοχή πραγματικών κρατών μελών και χρηστών και όχι τη χρήση προσομοιωτών. Οι δοκιμές αυτές πραγματοποιούνται ως σήμερα σύμφωνα με το σχέδιο, αν και χρειάστηκε να γίνουν ορισμένες τροποποιήσεις του αναλυτικού χρονοδιαγράμματος.

2.1.5.1. Δοκιμή συνδετικότητας (ICT)

Οι δοκιμές συνδετικότητας ελέγχουν την ικανότητα των εθνικών συστημάτων SIS II να συνδεθούν με το κεντρικό σύστημα SIS II.

Στις 30 Ιουνίου του 2008, η κατάσταση είχε ως εξής:

Τα ακόλουθα είκοσι τέσσερα κράτη μέλη και χρήστες είχαν ολοκληρώσει τις άτυπες δοκιμές συνδετικότητας:

AT, DE, PT, LU, EL, IT, SI, SK, IS, FI, NO, HU, NL, CZ, LT, DK, ES, CY, SE, BE, PL, EE, MT, LV

Τα ακόλουθα πέντε κράτη μέλη και χρήστες βρίσκονταν στη διαδικασία εκτέλεσης των δοκιμών συνδετικότητας:

Eurojust, Europol, FR, IE, UK

Οι ακόλουθοι χρήστες δεν είχαν ακόμη αρχίσει τις άτυπες δοκιμές συνδετικότητας:

CH

2.1.5.2. Δοκιμή συμμόρφωσης (CT)

Η δοκιμή συμμόρφωσης ελέγχει τις διαδράσεις μεταξύ του εθνικού συστήματος SIS II και του κεντρικού συστήματος SIS II για κάθε εθνικό σύστημα χωριστά, βάσει μιας σειράς προκαθορισμένων περιπτώσεων δοκιμής που έχουν συμφωνηθεί με τα κράτη μέλη. Τα εθνικά συστήματα σε κάθε κράτος μέλος μπορεί να έχουν διαφορετικά χαρακτηριστικά (π.χ. χρησιμοποίηση του εθνικού αντιγράφου, χρήση των βιομετρικών)· συνεπώς, η σειρά των προκαθορισμένων περιπτώσεων δοκιμών διαφέρει ανάλογα με τα χαρακτηριστικά του κράτους μέλους.

Σήμερα, συμμετέχουν στη δοκιμή συμμόρφωσης δεκαοκτώ κράτη μέλη:

Η πρώτη ομάδα που απαρτίζεται από έντεκα κράτη μέλη (SE, NO, PT, IT, FI, HU, EL, NL, CY, DE, AT) έχει ολοκληρώσει σε μεγάλο βαθμό τη δοκιμή συμμόρφωσης.

Η δεύτερη ομάδα που αποτελείται από τα ακόλουθα επτά κράτη μέλη (DK, LT, EE, ES, IS, LU, LV) έχει αρχίσει πρόσφατα τη δοκιμή συμμόρφωσης και όσα δεν το έχουν κάνει ακόμη πρόκειται να αρχίσουν σύντομα. Ημερομηνία στόχος για την ολοκλήρωση των δοκιμών απ’ όλα τα κράτη μέλη είναι ο Οκτώβριος 2008.

2.1.5.3. Δοκιμή λειτουργίας των συστημάτων (OST).

Η δοκιμή λειτουργίας των συστημάτων δοκιμάζει το κεντρικό σύστημα με μια σειρά συνδεόμενων εθνικών συστημάτων. Αυτό το στάδιο δοκιμών προϋποθέτει τη συμμετοχή πραγματικών κρατών μελών και χρηστών και όχι τη χρήση προσομοιωτών. Στόχος της δοκιμής λειτουργίας των συστημάτων είναι να διασφαλίσει ότι το κεντρικό σύστημα πληροί τις λειτουργικές και τεχνικές απαιτήσεις κατά τη χρήση του πραγματικού συστήματος. Η φάση του ΔΛΣ άρχισε στις 21 Μαΐου 2008. Υπάρχουν εννέα κράτη μέλη/χρήστες (AT, CY, DE, IT, NL, PT, SE, EL, NO) που συμμετέχουν στη λειτουργική δοκιμή ΔΛΣ. Ο αριθμός κρατών μελών που απαιτείται για τη διεξαγωγή αυτής της φάσης δοκιμής ήταν έξι. Αν και, σύμφωνα με το χρονοδιάγραμμα, η ΔΛΣ πρόκειται να ολοκληρωθεί στα τέλη του Αυγούστου 2008, άρχισαν να υπάρχουν ανησυχίες για τη σταθερότητα του κεντρικού συστήματος.

2.1.6. Επιχειρησιακή διαχείριση:

Οι προετοιμασίες για την επιχειρησιακή διαχείριση ακολουθούν την πορεία τους, λαμβανομένων υπόψη των συνεργειών μεταξύ της διαχείρισης τους SIS και του VIS. Όσον αφορά το SIS II, πρέπει ακόμη να συναφθούν πολλές συμβάσεις παροχής υπηρεσιών, για μεταβατική περίοδο, με τις εθνικές αρχές που φιλοξενούν το κύριο σύστημα (Γαλλία) και το σύστημα που εξασφαλίζει τη συνέχεια των δραστηριοτήτων (Αυστρία), έως ότου δημιουργηθεί η μακροπρόθεσμη διαχείριση του SIS II. Μια δεύτερη σύμβαση υπεγράφη με τη Γαλλία σχετικά με το διορισμό προσωπικού στον κεντρικό τόπο και την κατάρτιση του προσωπικού όσον αφορά τη λειτουργία του SIS II, ενώ οι διαπραγματεύσεις για την τρίτη σύμβαση, η οποία αφορά τις εργασίες που πρέπει να εκτελεστούν από τις γαλλικές αρχές πριν από τη θέση σε λειτουργία, θα αρχίσουν σύντομα.

Το Μάρτιο 2008, συγκροτήθηκε μια διευθύνουσα ομάδα λειτουργικής διαχείρισης (Επιτροπή-Γαλλία-κύριος ανάδοχος για την ανάπτυξη) και συναντήθηκε τρεις φορές κατά τη διάρκεια της υπό μελέτη περιόδου για να επιλύσει θέματα που ενδεχομένως προέκυψαν καθώς και για να μεριμνήσει για την τήρηση του χρονοδιαγράμματος που καθορίστηκε για τις προετοιμασίες της λειτουργικής διαχείρισης. Επίσης, παραγγέλθηκε ένα έγγραφο προσανατολισμού σχετικά με την οργάνωση της λειτουργικής διαχείρισης, το οποίο θα εξετάσει τη σημερινή οργανωτική δομή στο Στρασβούργο και την επιθυμούμενη οργανωτική δομή του SIS II και του VIS.

3. Διαχείριση

3.1. Διαχείριση του προγράμματος

3.1.1. Χρονοδιάγραμμα:

Το πλήρες χρονοδιάγραμμα του SIS II εγκρίθηκε από το Συμβούλιο στις 5 Ιουνίου 2008

3.1.2. Κίνδυνοι:

Στη συνεδρίαση των «Φίλων του SIS II» επισημάνθηκε ότι το χρονοδιάγραμμα εμπεριέχει δύο σημαντικούς κινδύνους: ο πρώτος κίνδυνος αφορά την έναρξη της φάσης, κατά την οποία δοκιμάζονται όλες οι λειτουργίες του κεντρικού συστήματος μαζί με τα εθνικά συστήματα, ενώ ενδέχεται να υπάρχουν ακόμη λάθη στο κεντρικό και τα εθνικά επίπεδα· ο δεύτερος κίνδυνος έγκειται στο ότι δεν προβλέπεται για το 2009 μια συμπληρωματική εκδοχή των τεχνικών προδιαγραφών, πριν από την έναρξη της φάσης μετάβασης. Η Επιτροπή λαμβάνει πλήρως υπόψη αυτή την ανάλυση κινδύνου.

3.1.3. Συμβούλιο διαχείρισης του προγράμματος:

Εκτός από τις υπηρεσίες της Επιτροπής και τους αναδόχους του προγράμματος, καλούνται να συμμετάσχουν στο συμβούλιο διαχείρισης του προγράμματος εκπρόσωποι της γερμανικής, πορτογαλικής, σλοβενικής και γαλλικής προεδρίας, καθώς και ένας εκπρόσωπος του C.SIS. Η ομάδα αυτή ασχολείται με συμβατικά θέματα και παρακολουθεί τα παραδοτέα στοιχεία του έργου και τα ορόσημα. Το συμβούλιο αυτό συνεδρίασε τέσσερις φορές κατά τη διάρκεια της περιόδου που καλύπτεται από την παρούσα έκθεση.

3.1.4. Δημοσιονομική διαχείριση:

Το σύνολο των κονδυλίων για τις σχετικές με το SIS II δραστηριότητες που παρασχέθηκαν από το γενικό προϋπολογισμό 2008 ανέρχεται σε 26.620.000 ευρώ. Στις 21 Δεκεμβρίου2007 εγκρίθηκε από την Επιτροπή απόφαση χρηματοδότησης με συνολικό προϋπολογισμό 19.000.000 ευρώ για το SIS II (λειτουργικές δαπάνες του συστήματος πληροφοριών Σένγκεν και άλλες λειτουργικές δαπάνες που μπορεί να προκύψουν από αυτή την ενσωμάτωση) και 7.620.000 ευρώ για το SIS 1+ (εγκατάσταση υποδομής επικοινωνιών για το SIS 1+ και λειτουργία και διαχείριση της δομής επικοινωνιών για το SIS 1+) .

Δεδομένου ότι ο προϋπολογισμός των 7.620.000 ευρώ για το SIS 1+ δεν θα χρησιμοποιηθεί γι’ αυτή τη δραστηριότητα, την οποία ανέλαβε το Συμβούλιο στις αρχές του 2008, το ποσό μεταφέρθηκε στο SIS II για συμπληρωματικές δραστηριότητες που απαιτούνται από το Συμβούλιο.

Τα άλλα κύρια στοιχεία της δαπάνης του SIS II κατά το 2008 είναι οι προετοιμασίες για τη λειτουργική διαχείριση, την εκπαίδευση και τα εργαλεία, το δίκτυο, η προετοιμασία της μεταβίβασης της γνώσης του κώδικα πηγής, η προετοιμασία για τη λειτουργική διαχείριση- συμβάσεις με τη Γαλλία και την Αυστρία, εξωτερική βοήθεια για την ανάπτυξη και τον ποιοτικό έλεγχο, αλλαγές του SIS II, μελέτες, υπηρεσίες παροχής νομικών συμβουλών, εκστρατείες ενημέρωσης, εγκατάσταση, λειτουργία και διαχείριση μιας υποδομής επικοινωνιών για το περιβάλλον του SIS. Αναλήφθηκαν δεσμεύσεις για το 54,60 % των συνολικών κονδυλίων SIS II και πραγματοποιήθηκαν πληρωμές που αντιστοιχούν στο 27,31 % των πιστώσεων πληρωμών.

3.2. Συνεδριάσεις

Στο πρόγραμμα SIS II συμμετέχουν τόσο η Επιτροπή όσο και τα κράτη μέλη και ο στόχος του μπορεί να επιτευχθεί μόνον αν τα εθνικά συστήματα του SIS II αναπτυχθούν και συνδεθούν εγκαίρως. Οι τακτικές συσκέψεις και οι μηχανισμοί αναφοράς αποτελούν θεμελιώδη συστατικά στοιχεία για την αποτελεσματική διαχείριση του προγράμματος, αλλά η πρόοδος θα εξαρτηθεί από τη διαφάνεια των αναφορών των κρατών μελών σχετικά με τυχόν προβλήματα που αντιμετωπίζουν σε εθνικό επίπεδο.

3.2.1. Συνεδριάσεις της Επιτροπής SIS II:

Η Επιτροπή επικουρείται κατά την ανάπτυξη του SIS II από την επιτροπή SIS II. Κατά την περίοδο Ιανουαρίου - Ιουνίου 2008, πραγματοποιήθηκαν τέσσερις συνεδριάσεις της επιτροπής SIS II.

Εκτός από τις τακτικές συνεδριάσεις της επιτροπής SIS II, διοργανώνονται συναντήσεις με τους εμπειρογνώμονες των κρατών μελών για να συζητηθούν λεπτομερή τεχνικά θέματα. Οι συνεδριάσεις αυτές επικεντρώνονται κατά κανόνα σε θέματα που προκύπτουν από ειδικά παραδοτέα στοιχεία του προγράμματος.

- Η «συμβουλευτική ομάδα δοκιμών» παρέχει γνώμη στην Επιτροπή SIS II για θέματα που αφορούν την οργάνωση, την εφαρμογή και την ερμηνεία των δοκιμών. Η ομάδα αυτή πραγματοποίησε εικοσιτέσσερις συνεδριάσεις κατά την περίοδο αναφοράς.

- Το «συμβούλιο διαχείρισης των αλλαγών» παρέχει συμβουλές για την κατάταξη, τα χαρακτηριστικά και τον ενδεχόμενο αντίκτυπο της διόρθωσης των θεμάτων που του έχουν αναφερθεί. Αυτή η ομάδα εργασίας, η οποία υποβάλλει επίσης έκθεση στην επιτροπή SIS II, συνεδρίασε πέντε φορές κατά τη διάρκεια της περιόδου αναφοράς.

- Στην ομάδα εργασίας για τη μετάβαση, η οποία συγκροτήθηκε από την επιτροπή SIS II τον Οκτώβριο 2007, ανατέθηκε η χάραξη συνεκτικής στρατηγικής και η εκπόνηση ενός σχεδίου υψηλού επιπέδου για την έγκαιρη προετοιμασία και εκτέλεση της μετάβασης από το SIS 1+ στο SIS II, περιλαμβανομένων μιας ανάλυσης κινδύνου και ενός σχεδίου άμεσης επέμβασης. Η θητεία της ομάδας εργασίας για τη μετάβαση έληξε το Δεκέμβριο του 2007. Πραγματοποιήθηκαν επτά εργαστήρια για τη μετάβαση για να συνεχίσουν τη δραστηριότητα όσον αφορά αυτό το κρίσιμης σημασίας θέμα.

3.2.2. Εθνικός σχεδιασμός και συντονισμός:

Στο πλαίσιο της επιτροπής SIS II συγκροτείται μια ομάδα εργασίας που απαρτίζεται από τους εθνικούς διευθυντές του προγράμματος των κρατών μελών (ΕΔΠ), σκοπός αυτών των συνεδριάσεων των ΕΔΠ είναι να εξετάζουν λεπτομερή θέματα που αφορούν το σχεδιασμό, τους κινδύνους και τις δραστηριότητες τόσο σε κεντρικό όσο και σε εθνικό επίπεδο του προγράμματος. Κατά τη διάρκεια της περιόδου που καλύπτει η παρούσα έκθεση, πραγματοποιήθηκαν τέσσερις συνεδριάσεις των ΕΔΠ.

Ζητήθηκε από τα κράτη μέλη να υποβάλλουν εκθέσεις σε μηνιαία βάση, με σκοπό τη λεπτομερή ενημέρωση σχετικά με την πρόοδο της ανάπτυξης. Υπάρχουν ορισμένα κράτη μέλη, των οποίων δεν είναι ακόμη γνωστό το στάδιο ανάπτυξης του εθνικού συστήματος, σημείο το οποίο μπορεί να έχει αντίκτυπο στην ολοκλήρωση της δοκιμής του SIS II. Τον Ιανουάριο του 2008, πραγματοποιήθηκε, στο Στρασβούργο, συνεδρίαση των ΕΔΠ και αντιπρόσωποι των κρατών μελών επισκέφθηκαν τον κύριο χώρο που θα φιλοξενήσει το κεντρικό SIS II.

3.2.3. Συνεδριάσεις του Συμβουλίου:

Οι υπηρεσίες της Επιτροπής συμμετέχουν στις συνεδριάσεις των ομάδων εργασίας του Συμβουλίου που είναι υπεύθυνο για το σύστημα πληροφοριών Σένγκεν και τις ενημερώνουν με προφορική έκθεση σχετικά με την πρόοδο του προγράμματος SIS II και τους συνδεόμενους κινδύνου σε μηνιαία βάση. Οι υπηρεσίες της Επιτροπής υποβάλλουν επίσης στην επιτροπή SIS II γραπτή έκθεση, σε μηνιαία βάση, για το πρόγραμμα SIS II, η οποία καλύπτει την πρόοδο που σημειώνεται όσον αφορά το πρόγραμμα και τους κινδύνους.

Η κατάσταση προόδου του προγράμματος SIS II παρουσιάστηκε στα συμβούλια ΔΕΥ της 28ης/29ης Φεβρουαρίου 2008, της 17ης/18ης Απριλίου 2008 και στις 05/06 Ιουνίου 2008 καθώς και σε όλες τις συνεδριάσεις της επιτροπής του άρθρου 36 συνθήκης ΕΚ.

4. Προτεραιότητες για την επόμενη περίοδο αναφοράς

4.1. Δοκιμές

Για να διασφαλιστεί ότι όλα τα στοιχεία του SIS II είναι επαρκώς στέρεα και αποτελεσματικά απαιτούνται πολλές δοκιμές.

Όπως και για την περίοδο που αποτελεί αντικείμενο της παρούσας έκθεσης, οι δοκιμές θα παραμείνουν υψηλή προτεραιότητα, τόσο όσον αφορά τις προσπάθειες όσο και το φόρτο εργασίας, κατά το δεύτερο εξάμηνο του 2008.

4.1.1. Δοκιμές προσωρινής αποδοχής του συστήματος (PSAT):

Το PSAT αποτελεί ένα συμβατικό στάδιο προς την προσωρινή αποδοχή του κεντρικού SIS II. Στόχος του είναι να αποδείξει ότι το SIS II μπορεί να διεκπεραιώσει το φορτίο τουλάχιστον 15 κρατών μελών με απόδοση των συμφωνημένων ορίων.

Οι προετοιμασίες για το PSAT άρχισαν επισήμως με την υποβολή, κατά τη συνεδρίαση του Ιουνίου των ΕΔΠ, και με μια επίσημη συνεδρίαση με τα κράτη μέλη που πραγματοποιήθηκε στις 18 Ιουνίου 2008. Κατά τη συνεδρίαση αυτή εξετάστηκαν διεξοδικά οι προπαρασκευαστικές εργασίες που συνδέονται με το σχεδιασμό της δοκιμής , προκειμένου να παραχθούν η τεκμηρίωση και οι διαδικασίες που είναι αναγκαίες για την εκτέλεση της δοκιμής. Η διαδικασία αυτή θα συνεχιστεί κατά τη διάρκεια των προσεχών μηνών, και θα ολοκληρωθεί κατά το τελευταίο τρίμηνο του 2008.

4.1.2. Προετοιμασίες σφαιρικής δοκιμής (ΣΔ):

Σκοπός της ΣΔ είναι να δοκιμαστεί το SIS II στο σύνολό του, δηλαδή τα κεντρικά και εθνικά συστήματα και οι εφαρμογές, να ελεγχθεί το κατά πόσο η απόδοση είναι τουλάχιστον ισοδύναμη προς εκείνη του SIS 1+. Διεξάγονται τώρα συζητήσεις τεχνικού χαρακτήρα σχετικά με τον βέλτιστο τρόπο με τον οποίο θα μπορούσαν να αξιολογηθούν τα αποτελέσματα της δοκιμής.

4.2. Ανάπτυξη της μετάβασης

Η ανάπτυξη του μετατροπέα για τη μετάβαση θα πραγματοποιηθεί κατά τη διάρκεια της επόμενης περιόδου αναφοράς. Τα κράτη μέλη συμφώνησαν να παράσχουν τις βασικές τεχνικές λεπτομέρειες του SIS 1+ για να υποστηρίξουν αυτή τη δραστηριότητα.

4.3. Λειτουργική διαχείριση

Το θέμα μιας μελλοντικής συνάντησης μεταξύ της Επιτροπής, της Γαλλίας και της Αυστρίας θα είναι οι διαπραγματεύσεις για τη δεύτερη σύμβαση με την Αυστρία σχετικά με την κατάρτιση και τις άλλες υπηρεσίες που είναι αναγκαίες πριν από την έναρξη της λειτουργίας καθώς και ο διορισμός από τη Γαλλία του διευθυντή της κεντρικής εφεδρικής μονάδας που βρίσκεται στο Σάλτζμπουργκ.

Οι εμπειρογνώμονες των κρατών μελών θα παράσχουν συμβουλές για το επίπεδο υπηρεσίας το οποίο αναμένουν, ώστε να είναι σε θέση η Επιτροπή να καθορίσει τις λεπτομέρειες πολύ πριν από την ημερομηνία έναρξης της λειτουργίας.

Στις αρχές Ιουλίου 2008, θα υποβληθούν στην Επιτροπή προτάσεις από τον κύριο ανάδοχο ανάπτυξης για το σχέδιο διαχείρισης των υπηρεσιών πληροφορικής, όπως οι οργανωτικές μονάδες, τα προσόντα και το επίπεδο δεξιοτήτων που απαιτούνται για το προσωπικό SIS II στους κεντρικούς τόπους.

4.4. Ασφάλεια και προστασία των δεδομένων

Διεξάγονται προετοιμασίες για κοινή επίσκεψη του προσωπικού του ΕΕΠΔ[4] και των υπηρεσιών της Επιτροπής στο κέντρο στήριξης επιχειρήσεων για το δίκτυο στην Μπρατισλάβα. Η επίσκεψη αυτή θα πραγματοποιηθεί τον Οκτώβριο του 2008.

Πραγματοποιούνται τακτικά διμερείς συναντήσεις με το προσωπικό του ΕΕΠΔ και τις υπηρεσίες της Επιτροπής, κατά τις οποίες συζητώνται θέματα που αφορούν το SIS II. Κατά τους προσεχείς μήνες, η Επιτροπή θα προετοιμάσει την επίσκεψη ελέγχου του ΕΕΠΔ στην κεντρική εγκατάσταση του Στρασβούργου. Ο έλεγχος αυτός προβλέπεται να πραγματοποιηθεί πριν από την πρώτη μεταβίβαση των προσωπικών δεδομένων στο κεντρικό σύστημα SIS II.

5. Συμπεράσματα

Η φάση ανάπτυξης του προγράμματος SIS II παραμένει ένα δύσκολο έργο. Οι δοκιμές που προορίζονται για να εξασφαλιστούν η συνδετικότητα και η συμμόρφωση μεταξύ του κεντρικού SIS II και των εθνικών συστημάτων SIS έχουν αρχίσει. Στο σημερινό στάδιο, οι κύριες προκλήσεις είναι να διασφαλιστεί η έγκαιρη ανάπτυξη του μετατροπέα μετάβασης και η συνέχιση των διαφόρων καθεστώτων δοκιμών.

[1] ΕΕ L 328, της 13ης Δεκεμβρίου 2001, όπως τροποποιήθηκε από τον κανονισμό αριθ. 1988/2006 του Συμβουλίου, ΕΕ L 411/1 της 30.12.2006 (οι τροποποιήσεις του κανονισμού του 2006 δεν αφορούν το άρθρο 6).

[2] Το Συμβούλιο θέσπισε, το Φεβρουάριο του 2008, την ομάδα «Φίλοι του SIS II» για να παρακολουθεί την εφαρμογή του SIS II στα κράτη μέλη. Η ομάδα απαρτίζεται από υψηλού επιπέδου αντιπροσώπους της Δημοκρατίας της Τσεχίας, της Γερμανίας, της Ισπανίας, της Γαλλίας, της Ιταλίας, των Κάτω Χωρών, της Αυστρίας, της Πολωνίας, της Πορτογαλίας, της Σλοβενίας, της Φινλανδίας, της Σουηδίας και Νορβηγίας.

[3] Όσον αφορά τη χρησιμοποίηση του συστήματος κρυπτογράφησης για το SIS II, οι αναγκαίες ρυθμίσεις έχουν ολοκληρωθεί.

[4] Ευρωπαίος Επόπτης Προστασίας Δεδομένων